เมื่อวันที่ 23-27 มกราคม 2023 ตัวเลขเศรษฐกิจที่น่าสนใจของไทยคืออะไร
เมื่อวันที่ 23-27 มกราคม 2023 ตลาดยังอยู่ในช่วงการประกาศผลประกอบการของบริษัทจดทะเบียนทั่วโลก โดยบริษัทที่น่าติดตาม เช่น Microsoft, Tesla, Chevron, Siam Cement และ PTTEP

ตัวเลขเศรษฐกิจที่น่าสนใจของไทย คือ การรายงานตัวเลขการค้าจากกรมศุลกากร วันที่ 24 มกราคม 2023 คาดว่าการส่งออกจะหดตัว -9.6%y/y ในเดือนธันวาคม 2022 แย่กว่าเดือนพฤศจิกายน 2022 ที่หดตัว 6.0% อย่างไรก็ดี การนำเข้าจะหดตัวพร้อมกันที่ -8.0% ทำให้การขาดดุลการค้าอยู่ในระดับต่ำที่ 1.4 พันล้านดอลลาร์

ฝั่งต่างประเทศแนะนำจับตาไปที่ฝั่งยุโรป ในวันที่ 24 มกราคม 2023 จะมีการรายงานดัชนีผู้จัดการฝ่ายจัดซื้อภาคการผลิต (S&P Global Eurozone Manufacturing PMI) เดือนมกราคม 2023 คาดว่าจะฟื้นตัวขึ้นมาที่ระดับ 48.5 จุด จากเดือนก่อน 47.8 จุด ชี้ว่าเศรษฐกิจยุโรปฟื้นตัวเร็วกว่าที่ตลาดคาดไว้

ส่วนในฝั่งสหรัฐฯ จะมีการรายงานการขยายตัวของ GDP ไตรมาสที่ 4 ปี 2022 คาดว่าจะชะลอตัวลงเหลือ 2.7%q/qSAAR จากไตรมาส 3 ที่ขขยายตัวสูง 3.2%q/qSAAR สนับสนุนมุมมองของตลาดว่าเศรษฐกิจสหรัฐฯ อาจไม่ถึงกับถดถอย ต่อด้วยในวันที่ 27 มกราคม 2023 จะมีการรายงานเงินเฟ้อ (PCE Deflator) เดือนธันวาคม2022 คาดว่าจะลดลงเหลือเพียง 5.0% จากเดือนพฤศจิกายน 2022 ที่ 5.5% แม้เงินเฟ้อพื้นฐาน (PCE Core Deflator) อาจยังขยายตัว 0.3%m/m แต่ก็ชัดเจนว่าเป้าหมายดอกเบี้ยนโยบายของ FOMC (Terminal Policy Rate) รอบนี้ไม่จำเป็นต้องสูงไปกว่า 5.00% มาก

ปิดท้ายด้วยนโยบายการเงิน จับตาไปที่การประชุมคณะกรรมการนโยบายการเงิน (กนง.) ในวันที่ 25 มกราคม 2023 ทั้งตลาดมองว่า กนง. จะขึ้นดอกเบี้ย 0.25% ไปที่ระดับ 1.50% โดยเงินบาทที่แข็งค่าและเงินเฟ้อที่ลดลงเป็นประเด็นที่ ธปท. อาจชะลอการขึ้นดอกเบี้ยต่อจากนี้ไปก่อน 

ส่วนธนาคารกลางอื่นๆ ที่น่าสนใจคือ Bank of Canada (BOC) จะมีการประชุมในวันที่ 25 มกราคม 2023 และคาดว่าจะขึ้นดอกเบี้ยนโยบาย (Overnight Lending Rate) ครั้งสุดท้ายในรอบนี้ 25bps ไปจบที่ระดับ 4.50%
ข่าวเศรษฐกิจและการเงิน